張好好詩
作者：杜牧
朝代：唐

paragraphs: 君爲豫章姝，十三纔有餘。
翠茁鳳生尾，丹葉蓮含跗。
高閣倚天半，章江聯碧虛。
此地試君唱，特使華筵鋪。
主人顧四座，始訝來踟蹰。
吳娃起引贊，低徊映長裾。
雙鬟可高下，纔過青羅襦。
盼盼乍垂袖，一聲雛鳳呼。
繁弦迸關紐，塞管裂圓蘆。
衆音不能逐，褭褭穿雲衢。
主人再三歎，謂言天下殊。
贈之天馬錦，副以水犀梳。
龍沙看秋浪，明月遊朱湖。
自此每相見，三日已爲疎。
玉質隨月滿，豔態逐春舒。
絳脣漸輕巧，雲步轉虛徐。
旌斾忽東下，笙歌隨舳艫。
霜凋謝樓樹，沙暖句溪蒲。
身外任塵土，罇前極歡娛。
飄然集仙客，諷賦欺相如。
聘之碧瑤珮，載以紫雲車。
洞閉水聲遠，月高蟾影孤。
爾來未幾歲，散盡高陽徒。
洛城重相見，婥婥爲當壚。
怪我苦何事，少年垂白鬚。
朋遊今在否，落拓更能無。
門館慟哭後，水雲秋景初。
斜日挂衰柳，涼風生座隅。
灑盡滿襟淚，短歌聊一書。